# Veselība un drošība

Ergonomika pēta faktorus, kas ietekmē cilvēka darba produktivitāti, un noskaidro, kādi nelabvēlīgi darba vides apstākļi var ietekmēt veselību.[[1]](#footnote-1)

 Attiecībā uz datoru sistēmām var runāt par darba vides un vietas, datora aparatūras un programmatūras ergonomiskumu.

 Labu darba vidi veido dažādi elementi: mēbeļu konstrukcija un novietojums, darba instrumentu izvietojums un piemērotība, darbavietas apkārtne un darba režīms.

# Informācijas tehnoloģijas pamatjēdzieni

Informācija ir jebkuras ziņas par apkārtējo pasauli un tajā notiekošajiem procesiem, kas sistematizētas un organizētas tā, lai to jēgu varētu nodot cilvēkam.[[2]](#footnote-2)

 Svarīgākie procesi, darbojoties ar informāciju, ir šādi:

 - **informācijas iegūšana**, kas saistās ar tās uztveršanu un iegūšanu. Cilvēks informāciju uztver ar maņu jeb sajūtu orgāniem: dzirdi, redzi, ožu, tausti, garšu. Iegūt informāciju var dažādi, piemēram, lasot, klausoties mācību stundā, skatoties televīziju. Informācijas iegūšana bieži ir saistīta ar tās meklēšanu vai vākšanu. Piemēram, tiek meklēta informācija tīklā Internet vai arī organizētas aptaujas par dažādiem procesiem;

 - **informācijas uzglabāšana**, kas var tikt realizēta dažādi, piemēram, uz papīra, magnētiskajās lentēs, optiskajos un magnētiskajos diskos u.c.;

 - **informācijas apstrāde**, kas notiek katrā cilvēka darbības jomā. Tā, piemēram, lai pārietu ielu, jāpārliecinās, ka luksoforā deg zaļā gaisma. Ļoti intensīva informācijas apstrāde notiek skolās, augstskolās un citās mācību iestādēs. Lai gūtu panākumus saimnieciskajā darbībā, jāapstrādā ziņas par pieprasījumu un piedāvājumu preču tirgū, par izejvielu un enerģijas cenām u.tml.;

 - **informācijas izplatīšana**. Parasti cilvēki informāciju cits citam nodod ar runas vai tālruņa palīdzību. Tāpat informācija tiek izplatīta, izmantojot presi, radio, televīziju u.c.

# Personas datu aizsardzība

Lietojot datorus sabiedriskajā dzīvē, arvien lielāka uzmanība jāpievērš dažādiem tiesiskajiem aspektiem.

**Privātums** (privacy) ir fiziskas personas vai organizācijas tiesības kontrolēt vai noteikt, kādu informāciju par to drīkst uzkrāt un saglabāt un kam šo informāciju ir atļauts izmantot.

1981. gada  28. janvārī Eiropas Padome pieņēma **Konvenciju par personu aizsardzību saistībā ar automātisko datu apstrādi**. Tā jāievēro visām padomes dalībvalstīm, kuru skaitā ir arī Latvija. Datu aizsardzības principi noteikti Konvencijas 11. nodaļā.

# ****Datu valsts inspekcija****

Fizisko personu datu aizsardzības likums nosaka, ka katram ir tiesības noskaidrot visu informāciju, kas par personu savākta jebkurā personas datu apstrādes sistēmā, ja vien šo informāciju izpaust nav aizliegts ar likumu.

Ir izveidota īpaša institūcija – **Datu valsts inspekcija** kas uzrauga Fizisko personu datu aizsardzības likuma ievērošanu.

Ikvienai fiziskajai personai ir tiesības uz savu personas datu aizsardzību. Likums attiecas uz visu veidu personas datu apstrādi un jebkuru fizisko vai juridisko personu, kas ir iesaistīta personas datu apstrādē, izņemot gadījumus, kad personas datu apstrāde tiek veikta:

- personiskām vai mājas un ģimenes vajadzībām, bet savāktie personas dati netiek izpausti
citām personām;

- publiskās institūcijas nacionālās drošības un krimināltiesību jomā.

# Intelektuālā īpašuma aizsardzība

Ar **intelektuālo īpašumu** saprot cilvēka radošo spēju rezultātā radītu darbu vai izgudrojumu u.tml.

Par intelektuālo īpašumu uzskatāmi prāta radīti izgudrojumi, literāri un mākslinieciski darbi un simboli, kā arī vārdi, attēli un dizains, ko izmanto uzņēmējdarbībā.

Autoru darbus (intelektuālo īpašumu) aizsargā speciālas likumdošanas normas (līgumi, konvencijas, likumi):

- autora darbu tūlīt pēc tā rašanās aizsargā **autortiesības** - *Copyright*;

- autors savu darbu var **patentēt**;

- darbam var tikt reģistrēta **preču zīme** (nosaukums, logo u. c.) – *Trade Mark*.

Intelektuālā īpašuma efektīva aizsardzība ir nepieciešama, lai cilvēki, kuri radījuši kādu izgudrojumu vai darbu, piemēram, dziesmu, filmu, gleznu vai datorprogrammu, justos droši, ka spēs saņemt atlīdzību par ieguldīto darbu, veltīto laiku un bieži vien arī naudas summas, kas nepieciešamas darba tapšanas nodrošināšanai, piemēram, filmām, datorprogrammām.

1. http://www.uzdevumi.lv/p/informatika/10-klase/informacija-it-drosiba-7409/re-1003a933-7b75-43cf-a3e7-b060bb5c34d8 [↑](#footnote-ref-1)
2. http://www.uzdevumi.lv/p/informatika/10-klase/informacija-it-drosiba-7409/re-2fc7e51f-646f-478b-a0a6-1457db97c4e5 [↑](#footnote-ref-2)